Yɛsu a ye,
“Tsak o mwin me ha a yin:
Mwat de e yel e kwarâ vyēl yi e rwi mo wɛt,
ko e tut e jwa-duk na a yel e ji mo yi e gwong hwak a sé gbik,
a to sé womo de e seres pyɛ̂ bemat na retek.
Mwat de e yel e rwi kwarâ vyēl,
e yɛ̀ de a sé lwek vyēl o.
Mwât bɛrɛng rwi mo e wuma a yɛ,
ko vyēl o ye wet betong na fwɔ mɛ.
E yila vyēl mɛ yê tó mɛ na bazâ yɛ̄,
ko e kyè e nuyêl yɛ̄ vɔk e jey.
Jeng de a ga pat mwa vyēl mɛ mo e jey,
yɛ̀ e kyè e nuyêl yɛ̄,
ko vyēl o ye raa hɛ,
yaga ya tɔk fwɔ mɛ.
Ko yê raa kwɛnɛt wɛt;
ya rɔda tele e jey yi na yɛ yaga ya tɔk fwɔ̂ kwɛnɛt wɛt.”
Yɛsu a ha gwɔrɔ-há hemo,
ko bemat de ba wokos hɛ ba tɔk pyɛ de a sé ha a yɛn wɛt.
Yɛsu a sé lwêk vyēl rwat
Yaga ano,
Yɛsu a to yang ɛn,
“Tsak o mwin me ha a yin:
E me de ma sé rwi de vyēl ye kweres ɛ̀.
Mwa vemo de bá tānga vey e ra me bá sè begbik,
bá to sè vemo de be seres pyɛ̂ bemat na retek,
ko vyēl o yá wet betong na fwɔ mɛn wɛt.
E me de ma sé rwi mo.
Kawɛ mwat de e yel yi na me,
ba rɔda sey neken mɛ.
A rɔda yel,
ko a to nusu,
ko a rɔda sɛ̀ pyɛ̂ mwa de e simo yaga neken mɛ.
Gbik e vey na a ba shigi zɔng,
na a mɔbɔs,
na a ba wey na pyɛ́ arɔng.
Me ma vey,
yaga na vyēl hom ye sɛ̀ neken ne mwin,
ko yaga na ye sɛ̀ nɛ shɛrɛk.
“E me de ma sé lwêk vyēl rwat.
Lwêk vyēl rwat e yong ɛ na a nɔng neken mɛ,
na a sɛlɛ mɛ̀ vyēl o.
Mwat de be talsa hɛ byɛ̂ fwom mɛ,
yɛ a sé lwêk vyēl wɛt,
ko vyēl o ya sé myɛ arɔng wɛt.
Yaga ano,
jeng de yerê mwat o a di bwá wo kyè vey,
e hàla vyēl o,
ko e tele.
E bama mo,
bwá mo wo hwo e ra vyel cak,
ko wo shara bwang o.
Mwat o e tele nedemɛ,
yaga yɛ a sé mwât byɛ zɔng,
ko pyɛ mɛ ya sé na bɛrɛng vyēl o naka wɛt.
E me de ma sé lwêk vyēl rwat.
Ma tɔk vyēl hom,
ko vyēl hom arɔng ya tɔk me,
tyɛng sede remo de Da hom a tɔk me,
ko me ma tɔk Da hom arɔng.
Ko me yong me na me nɔng neken hom,
yaga na me sɛlɛ mɛ̀ vyēl o.
Ma vɔk vyēl o cak de ya sé yê kwara vyēl gwomo wɛt.
A sé gbing-gbing na me vey na yɛ̄ arɔng.
Ya rɔda wet betong na fwɔ hom,
ko kwara mo gwa rɔda sè gwining na mwât gyeng o gwining arɔng.
“Da hom a tɛ̀ yey na me,
yaga ma yong me na me nɔng neken hom,
yaga na me to sey nɛ arɔng.
Vit a mwat de e tɔk sey ɛ̀ neken hom yi na me.
Ko me pyɛ hom me tik nɛ,
yaga me simo me ra ano.
Ma vɔk reto na me tik nɛ,
ko ma vɔk reto na me to jut nɛ.
E pyɛ ma yemo de Da hom a nɔng me redu na me ra.”
Yaga neha nemo,
bemat ba to gas ɛn zang ba.
Pyak e ji mɛn ba ye,
“Yɛ a vɔk ceng!
E lolong!
Yaga sɛ́ de yin e wet betong na yɛ arɛt?”
Ko behak ba ye,
“Mwat de a vɔk ceng ê tɔk ha neha yerê nemo wɛt.
Yi e rɛ̌ de ceng yê tɔk wunta bayîs bebók arɛt?”